b'\n_START_ARTICLE_\nRuuhij\xc3\xa4rvi-laiva\n_START_PARAGRAPH_\nRuuhij\xc3\xa4rvi-laiva oli 1920-luvulla k\xc3\xa4yt\xc3\xb6ss\xc3\xa4 ollut junalaiva, joka kulki Nastolan kirkolta Ruuhij\xc3\xa4rvelle. Se ylitti Iso-kukkasen ja Salaj\xc3\xa4rven v\xc3\xa4lisen kannaksen kiskoja pitkin oman potkuria py\xc3\xb6ritt\xc3\xa4v\xc3\xa4n petrolimoottorin voimalla. Laivan pituus oli 14 metri\xc3\xa4 ja se oli rakennettu Lahdessa.\n_START_SECTION_\nReitti\n_START_PARAGRAPH_\nRuuhij\xc3\xa4rvi-laivan l\xc3\xa4ht\xc3\xb6laituri sijaitsi Ruuhij\xc3\xa4rven kyl\xc3\xa4n kohdalla. L\xc3\xa4ht\xc3\xb6laiturilta junalaiva kulki Salajoen kautta Salaj\xc3\xa4rvelle, jossa se pys\xc3\xa4htyi kahdella eri pys\xc3\xa4kill\xc3\xa4. Laiva ylitti sitten kiskoilla kulkien 300\xe2\x80\x93400 metri\xc3\xa4 leve\xc3\xa4n Salaj\xc3\xa4rven ja Kukkasj\xc3\xa4rven v\xc3\xa4lisen Kumian kannaksen. Kukkasj\xc3\xa4rvell\xc3\xa4 laiva siirtyi taas veteen ja jatkoi matkaa Karhusillan luona sijainneelle Nastolan kirkonkyl\xc3\xa4n laiturille. T\xc3\xa4\xc3\xa4lt\xc3\xa4 matkustajat ja rahti kuljetettiin sitten kuorma-autolla viimeinen kolmen kilometrin matka Nastolan pys\xc3\xa4kille._NEWLINE_Junalaiva kulki reitti\xc3\xa4 vuosina 1923-1926. Matkustajien kuljettamisen ohella t\xc3\xa4rkein rahtitavara oli Kaukaan Seestaan lankarullatehtaan raakarullat, lis\xc3\xa4ksi kuljetettiin maitoa, viljaa ja jauhoja.'